Ninjalicious

**Jeff Chapman** (1973–2005), bedre kjent under pseudonymet **Ninjalicious**, var en Toronto-basert urban explorer, fonteneentusiast, forfatter og grunnlegger av undergrunnsmagasinet *Infiltration: the zine about going places you're not supposed to go* (*Infiltrering:* *magasinet* *om å besøke steder der du egentlig ikke skal være).*

Om meningen med kallenavnet Ninjalicious svarte Chapman i et intervju:—Det betyr bare at jeg har ninjaens stil og evne til å snike meg rundt, men mangler kampferdighetene.Chapman er kreditert for begrepet «credibility prop» (troverdighetstilbehør) – betegnelsen på et tilbehør som brukes utelukkende for å redusere mistanke hvis man blir oppdaget på et vanligvis avstengt område. Et eksempel er ganske enkelt å være våt; våthet gir troverdighet ved utforsking av et hotellbasseng. 

Lovligheten ved urbex (urban exploration) er juridisk omstridt, fordi mange av stedene som oppsøkes er avstengt for allmennheten og opphold der kan medføre sikkerhetsrisiko både for utforsker og anlegg. Chapman fremmet kodeksen *Take nothing but photographs. Leave nothing but footprints.* (*Ta ikke annet enn foto. Legg ikke igjen annet enn fotavtrykk.*) og var opptatt av at man ikke skulle stjele fra eller gjøre hærverk på stedene som ble utforsket. Han håpte at aktiviteten i stedet skulle bidra til at folk opplevde fascinasjon og verdsettelse for miljøet rundt seg. 

## Bakgrunn
Chapman gikk på York University på begynnelsen av 1990-tallet og studerte bok- og magasinpublisering ved Centennial College. Han ble senere redaktør av History Magazine og styreleder for Toronto Architectural Conservancy.

## Utgivelser, medvirkning i media
Første utgave av magasinet *Infiltration* kom i 1996. Totalt ble 25 utgaver publisert – med temaer som navigering av avløpstunneler, hvordan lure hotellers sikkerhetssystemer og om utforsking av forlatte militære tilfluktsrom. Samme år lanserte han også infiltration.org, en nettversjon av magasinet.

Boka *Access All Areas: a user's guide to the art of urban exploration* ble utgitt i juli 2005, kort tid før hans død. Den fungerer som en slags veileder til urban exploration, og dekker emner som grunnleggende tips for å holde seg skjult og anonym, hacketeknikker og etikk. 

Chapmans kone Liz Clayton holder nettsiden og boken tilgjengelig etter Ninjalicious' død. 

Et innslag i CBC Newsworlds program *BIG Life* viste ham utforske Toronto.

### Bulletin Board System-entusiast
Chapman var også skribent og redaktør for bladet *YIP Magazine*, og nettstedet *Yip.org*. YIP, en forkortelse for *Y'know Inc. Productions*, ble opprettet i 1990 som et online humor- og satiremagasin. Opprinnelig et kreativt utløp for to tenåringsvenner, var YIP-konseptet på det mest populære fordelt over 24 ulike BBSer. I perioden 1991–2005 kom det også ut et 12-siders printerprodusert magasin med utdrag fra innholdet ut fire–fem ganger i året. Innholdet var dels egenproduserte tegneserier, dels ulike typer tekster – men alltid med en overhengende tone av bisarr og nerdete humor. Det var ingen kommersiell tanke bak YIP, og i magasinet var alle annonsene falske og egenproduserte etter samme mal som resten av innholdet.

Jeff og kona Liz ble begge intervjuet i TV-serien *BBS: The Documentary*  som deltakere i Torontos BBS-samfunn og andre tidlige nettsamfunn. Han var kjent online som *Milky Puppy* og er kreditert som *Milky* i rulleteksten.

## Sykdom og død
Chapman døde av leverkreft 23. august 2005 i en alder av 31 – tre år etter en vellykket levertransplantasjon. 

I følge familiemedlemmer hevdet leger at Chapmans sykdom var forårsaket av kontakt med kreftfremkallende stoffer under utforskning. Chapmans kone understreket at Chapman hadde blitt diagnostisert med alvorlige autoimmune sykdommer (Ulcerøs kolitt og primær skleroserende cholangitt, PSC) lenge før tida som urbex-entusiast, og at urbex-aktiviteten ikke hadde innvirkning på hans tidlige død. Det var faktisk hans mange langvarige sykehusopphold som tente interesseren for å utforske institusjoner.

Organtransplantasjon var en av Chapmans hjertesaker.

## Referanser


## Eksterne lenker

* Intervju med *Philadelphia City Paper* .
* Intervju med *Ira Glass* .